ՀԱՅԿԱԿԱՆ ԱՏՈՄԱՅԻՆ ԷԼԵԿՏՐԱԿԱՅԱՆ

ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ

2025-2027 ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԱՅԻՆ ԾՐԱԳՐԻ ԵՎ 2025 ԹՎԱԿԱՆԻ

ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏ

|  |  |
| --- | --- |
| Պետական մարմինը՝ | *ՀՀ տարածքային կառավարման և ենթակառուցվածքների նախարարություն* |
| **Հայտի հաստատման ամսաթիվը**՝ |  |

**ՆՊԱՏԱԿԸ**

«Հայկական ատոմային էլեկտրակայանի 2-րդ էներգաբլոկի շահագործման ժամկե­տի երկարաձգում» ծրագրի անհրաժեշտությունը բխում է ՀՀ Ազգային ժողովի 2021թ. օգոստոսի 26-ի ԱԺՈ-002-Ն որոշմամբ հավանության արժանացած «Հայաստանի Հանրա­պետության կառավարության ծրագրի (2021-2026թթ.)» 3.4 կետի «Էներգետիկա» բաժնից, ՀՀ կառավարության 2021թ. հունվարի 14-ի №48-Լ որոշմամբ հաստատված Հայաստանի Հանրապետության էներգետիկայի բնագավառի զարգացման ռազմավարական ծրագրից (մինչև 2040 թվականը) և դրա իրագործումն ապահովող ծրագիր-ժամանակացույցից: Ծրագրի նպատակն է Հայկական ԱԷԿ-ի երկրորդ էներգաբլոկի մինչև 2026թ․ անվտանգ շահագործման ապահովումը, ինչպես նաև այդ ժամկետից հետո կայանի անվտանգության հիմնավորման դեպքում, դրա շահագործման ժամկետի լրացուցիչ երկարաձգումը։

**ԱՆՀՐԱԺԵՇՏՈՒԹՅՈՒՆԸ**

Օբյեկտիվ պատճառներով Հայաստանում նոր ԱԷԿ-ի կառուցման մասին ՀՀ կա­ռավարության որոշման (2014թ. հունվարի 31-ի թիվ 836-Ն որոշում) իրագործումը կարող է սկսվել 2025 թվականից ոչ շուտ։ Նման օբյեկտի կառուցման տևողությունը կկազմի 8-10 տարի, այսինքն՝ ատոմային էներգետիկայի՝ ՀԱԷԿ-ը փոխարինող նոր օբյեկտների շահագործման հանձնումը պետք է ակնկալել ոչ վաղ, քան 2036թ:

Միևնույն ժամանակ, ՀԱԷԿ-ի թիվ 2 էներգաբլոկի շահագործման լիցենզիայի երկա­րաձգված ժամկետն ավարտվում է 2026 թվականի սեպտեմբերին, ինչը պահանջում է, որ այս ամսաթվից հետո իրականացվի ՀԱԷԿ-ի կանգ: ՀՀ միջուկային անվտանգության կար­գավորման կոմիտեից Հայկական ատոմային էլեկտրակայանի հետագա շահագործման նոր լիցենզիա ձեռք բերելու համար միջոցառումները պետք է իրականացվեն 2023-2026 թվականները ընկած ժամանակահատվածում:

ՀԱԷԿ-ի դուրս գալը ՀՀ էներգետիկ համակարգից հղի է լուրջ խնդիրներով էներգետիկ, արտադրական, սոցիալական ոլորտներում, ինչպես նաև կանդրադառնա Հայաստանի էներգետիկ անկախության և անվտանգության վրա։

Բացի այդ, «ՀԱԷԿ» ՓԲԸ վարկային պարտավորությունները (ռուսական վարկի վճա­րումը նախատեսված է մինչև 2029թ. հուլիսի 31-ը, իսկ ՀՀ վարկի վճարումը՝ մինչև 2034թ. դեկտեմբերի 31-ը) կարող են կատարվել միայն այն դեպքում, եթե ՀԱԷԿ-ը գործի այս ամ­բողջ ժամանակահատվածում, քանի որ վարկերի վճարման համար միջոցների ձևավոր­ման միակ աղբյուրը կայանում արտադրված էլեկտրաէներգիայի իրացումից ստացված միջոցներն են։

Հայկական ատոմային էլեկտրակայանի 2-րդ էներգաբլոկի շահագործման ժամկետը մինչև 2036 թվականը երկարացնելու նպատակով ՀՀ կառավարության կողմից 2023թ․ մարտի 23-ին ընդունվել է «Հայկական ատոմային էլեկտրակայան» փակ բաժնետիրական ընկերության №2 էներգաբլոկի շահագործման ժամկետը երկարացնելու (շահագործման ժամկետի երկարացում-2) նպատակով գործընթաց սկսելու մասին» №393-Ա և 2023թ․ սեպտեմբերի 14-ին «Հայկական ատոմային էլեկտրակայան» փակ բաժնետիրական ընկե­րության №2 էներգաբլոկի շահագործման ժամկետը երկարացնելու (ՇԺԵ-2) ծրագիրը և «Հայկական ատոմային էլեկտրակայան» փակ բաժնետիրական ընկերության №2 էներգաբլոկի շահագործման ժամկետի երկարացման (ՇԺԵ-2) ծրագրով նախատեսված միջոցառումների կազմակերպման և կատարման պլանը հաստատելու մասին» №1597-Ա որոշումները:

Նշված որոշումներով սկիզբ է դրվել «Հայկական ատոմային էլեկտրակայան» ՓԲԸ-ի (այսուհետ՝ ընկերություն) №2 էներգաբլոկի շահագործման ժամկետի երկարացման գործ­ընթացը (ՇԺԵ-2)՝ 2026 թվականի սեպտեմբերից հետո ընկերության №2 էներգաբլոկի անվտանգ շահագործումը հիմնավորելու և շահագործման շարունակականությունն ապա­հովելու նպատակով:

**ՖԻՆԱՆՍԱՎՈՐՈՒՄ**

ՀՀ կառավարության 2023թ․ սեպտեմբերի 14-ի № 1597-Ա որոշմամբ հաստատված հավելված № 1-ի Ծրագրի 5-րդ կետի համաձայն ՇԺԵ-2 միջոցառումներն իրականացնելու համար անհրաժեշտ ֆինանսական միջոցները նախնական գնահատմամբ կազմել են շուրջ 160 մլն ԱՄՆ դոլար, որից 2024 թվականի համար 52.5 մլն ԱՄՆ դոլար /21.125 մլրդ դրամ/, 2025 թվականի համար 33.5 մլն ԱՄՆ դոլար /13.53 մլրդ դրամ/ և 2026 թվականի համար 74.0 մլն ԱՄՆ դոլար /29.89 մլրդ դրամ/։ Հաշվարկները 2025-2026թթ. համար կատարվել են 1 ԱՄՆ դոլար = 403.88 դրամ փոխարժեքով:

Առ այսօր «Հայկական ատոմային էլեկտրակայան» ՓԲԸ և «Ռուսատոմ Սերվիս» ԲԸ միջև 2023 թվականի դեկտեմբերի 15-ին կնքվել է №309/5930-Д/ААЭК/2150-А-РП/01-01 շրջանակային համաձայնագիրը՝ 57,510,000 (հիսունյոթ միլիոն հինգ հարյուր տասը հազար) ԱՄՆ դոլար գումարի չափով:

Հայկական ատոմային էլեկտրակայանի 2-րդ էներգաբլոկի շահագործման ժամկետը մինչև 2036 թվականը երկարացնելու նպատակով նախատեսված աշխատանքներն իրա­կանացնելու համար «Հայաստանի Հանրապետության 2024 թվականի պետական բյուջեի մասին» օրենքով սահմանված կարգով, ինչպես նաև ՀՀ կառավարության 2023թ. դեկտեմ­բերի 28-ի № 2323-Ն որոշմամբ՝ 1167 Էլեկտրաէներգետիկ համակարգի զարգացման ծրագ­րով «Հայկական ատոմային էլեկտրակայան» ՓԲԸ-ի 2-րդ էներգաբլոկի շահագործման նախագծային ժամկետի կրկնակի երկարաձգում 42012 միջոցառմամբ 2024թ․ ընթացքում նախատեսվել է 21,125,475․0 հազ․ դրամ։ Նշված միջոցներն օգտագործելու, ինչպես նաև Ծրագրով նախատեսված աշխատանքներն իրականացնելու նպատակով ընկերությանն անհրաժեշտ է սահմանված կարգով հատկացնել   
21 125 475 000 դրամ գումարի չափով բյուջետային վարկ: