հավելված N 11

## ՄԺԾԾ ԺԱՄԱՆԱԿՀԱՏՎԱԾՈՒՄ ՀՀ ԿԱՌԱՎԱՐՈՒԹՅԱՆ ՈԼՈՐՏԱՅԻՆ ՔԱՂԱՔԱԿԱՆՈՒԹՅՈՒՆԸ

«Գույքի գնահատման և աճուրդի կենտրոն» ՊՈԱԿ-ը (այսուհետ՝ Կազմակերպություն) ստեղծվել է որպես պետական գույքի կառավարման համակարգում մասնագիտացված գործունեություն ծավալող կազմակերպություն:

Կազմակերպության գործառույթները իրականացվում են բացարձակապես «Պետական գույքի կառավարման մասին» օրենքի պահանջների,  պետական գույքի նպատակային և ծրագրային կառավարման և Հայաստանի Հանրապետության սեփականություն հանդիսացող գույքի արդյունավետ կառավարումն ապահովելու նպատակով, ընդ որում որոշ գործառույթների իրականացումը կատարվում է ոչ միայն Կազմակերպությանն հատկացվող պետական բյուջեից ֆինանսավորումից, այլ նաև ձեռնարկատիրական գործունեությունից ստացված դրամական միջոցների հաշվին։

Կազմակերպության գործունեության հիմնական առարկաներն են՝

* պետական սեփականություն հանդիսացող գույքի հաշվառման աշխատանքների իրականացումը,
* պետական սեփականություն հանդիսացող գույքի գույքագրման աշխատանքների իրականացումը,
* պետական սեփականություն հանդիսացող գույքի պահառության աշխա­տանք­ների կազմակերպումը, ներառյալ՝ այդ գույքի տեխնիկական սպասարկման և ընթացիկ վերա­նորոգման աշխատանքների իրականացումը,
* պետական սեփականություն հանդիսացող գույքի և գույքային իրավունքների արժեքի որոշումը (գնահատումը և վերագնահատումը),
* պետական սեփականություն հանդիսացող անշարժ գույքի չափագրումը, սպասարկումն ու շահագործումը,
* պետական սեփականություն հանդիսացող գույքի, գույքային իրավունքների, առևտրային կազմակերպություններում ունեցած բաժնեմասերի ու բաժնետոմսերի օտար­ման և մասնավորեցման հրապարակային սակարկությունների կազմակերպումը։

**Պետական գույքի հաշվառման բաժին՝**

Պետական գույքի էլեկտրոնային հաշվառումն իրականացվում է«Պետական գույքի էլեկտրոնային հաշվառման և գրանցամատյանի վարման կարգը հաստատելու մասին» Հայաստանի Հանրապետության կառավարության 2005 թվականի ապրիլի 28-ի N 562-Ն որոշման պահանջներին համապատասխան։

Պետական գույքի էլեկտրոնային հաշվառման գրանցամատյանն ավտոմատացված ու ինտեգրացված տեղեկատվական համակարգ է, որը ներդրվել է Կազմակերպության կողմից և պարունակում է հաշվառման ենթակա գույքի մասին միասնական թվայնացված տեղեկատվություն: Գրանցամատյանը համակցված է անշարժ գույքի նկատմամբ իրավունքների գրանցման (Arpis), իրավաբանական անձանց պետական ռեգիստր (E-REGISTER) և  տրանսպորտային միջոցների հաշվառման էլեկտրոնային ռեգիստր (E-PoliceWebAPI) էլեկտրոնային համակարգերի հետ:

Համակարգի պատասխանատու օպերատոր հանդիսանում է Կազմակերպության աշխատողը, ով համակարգում է պետական գույքի էլեկտրոնային հաշվառման գրանցամատյանում պետական մարմինների կողմից կատարվող աշխատանքները, ինչպես նաև իրականացնում է սեփականության իրավունքով պետությանը պատկանող շարժական (բացառությամբ դրամական միջոցների) և անշարժ գույքի (բացառությամբ պատմության և մշակույթի անշարժ հուշարձանների ու չկառուցապատված հողի), այդ թվում՝ միջպետական, հանրապետական և մարզային նշանակության ճանապարհների, պետական մարմիններին, պետական մասնակցությամբ առևտրային և պետական ոչ առևտրային կազմակերպություններին ամրացված գույքի, ինչպես նաև պետական մարմինների հաշվեկշռում հաշվառված մտավոր սեփականության օբյեկտների, պետական ոչ առևտրային կազմակերպությունների սեփականությունը հանդիսացող անշարժ գույքի, իրավաբանական անձանց կանոնադրական կապիտալում պետական բաժնեմասի (բաժնետոմսերի) վերաբերյալ տեղեկությունների գրանցում էլեկտրոնային հաշվառման գրանցամատյանում։

**Պետական գույքի գույքագրման բաժին՝**

Գույքագրման աշխատանքներն իրականացվում են «Հաշվապահական հաշվառման մասին», «Հանրային հատվածի կազմակերպությունների հաշվապահական հաշվառման մասին» ՀՀ օրենքների, «Կազմակերպությունների ակտիվների և պարտավորությունների պարտադիր գույքագրման կարգը հաստատելու մասին» ՀՀ ֆինանսների և էկոնոմիկայի նախարարի 2000 թվականի հունիսի 2-ի N 102 և «ՀՀ հանրային հատվածի կազմակերպությունների ակտիվների և պարտավորությունների պարտադիր գույքագրման անցկացման կարգը և ժամկետները սահմանելու մասին» ՀՀ ֆինանսների նախարարի 2016 թվականի հունվարի 8-ի N 2-Ն հրամանների պահանջներին համապատասխան։

Պետական գույքի գույքագրման բաժինը Պետական գույքի կառավարման կոմիտեի հանձնարարականների համաձայն իրականացնում է պետական գույքի գույքագրման աշխատանքներ։ Նշված աշխատանքների ավարտից հետո, գույքագրման արդյունքները ներկայացվում է Պետական գույքի կառավարման կոմիտե, իսկ տվյալները՝ մուտքագրվում պետական գույքի էլեկտրոնային հաշվառման համակարգ։

**Պետական գույքի գնահատման բաժին՝**

Պետական գույքի գնահատման աշխատանքները իրականացվում են՝ «Ան­շարժ գույքի գնա­հատման գործունեության մասին» Հայաստանի Հանրապետության օրենքի, «Հա­յաս­տանի Հանրապետու­թյու­նում անշարժ գույքի գնահատման ստան­դարտը հաստատե­լու մասին» Հայաստանի Հանրապետության կառավա­րու­թյան 2006 թվականի հունիսի 8-ի N 955-Ն և ՀՀ կառավարության 1998թ. մարտի 27-ի N 209 և ՀՀ կառավարության 2021թ. ապրիլի 15-ի N5 87-Ն որոշումների պահանջներին համապատասխան։

Իսկ ՀՀ կառավարության 04.06.2020թ. N 914-Ն որոշման համաձայն՝ վարձակալության տրամադրվող գույքի ամսական վարձակալական վճարների մեծությունը որոշվում է շուկայական գնահատմամբ՝ Հայաստանի Հանրապետության օրենսդրությամբ սահմանված կարգով, «Գույքի գնահատման և աճուրդի կենտրոն» պետական ոչ առևտրային կազմակերպության կողմից՝ իր կանոնադրությամբ սահմանված գործառույթների շրջանակներում և որակավորում ունեցող անկախ գնահատողի կողմից։

**Շենքերի սպասարկման բաժին՝**

ՀՀ կառավարության 31.03.2016թ. N 340-Ն որոշմամբ Կառավարական 2-րդ շենքի (31,747 մ2 ընդհանուր մակերեսով), Կառավարական 3-րդ շենքի (30,897 մ2 ընդհանուր մակերեսով) և ՀՀ կառավարության 26.12.2019թ. N 1972-Ա որոշմամբ Նալբանդյան 28 շենքի (2,187.8 մ2 ընդհանուր մակերեսով) սպասարկման ծառայությունների մատուցումը իրականացնում է Կազմակերպությունը։ Կազմակերպության նպատակն է նշված շենքերի շահագործման և այդ շենքերում տեղակայված՝ պետական մարմինների բնա­կանոն գործունեության համար անհրաժեշտ շեն­քային պայման­ների ապա­հո­վումը։

Բացի այդ, պետական գույքի կառավարման կոմիտեի հանձնարարությամբ Կազմակերպության կողմից իրականացվում է Երևան քաղաքում և Հայաստանի Հանրապետության մարզերում գտնվող անշարժ գույքերի պահառություն` մինչև տվյալ գույքի հետ գործարքներ կատարելը (օտարում, մասնավորեցում, օգտագործման տրամադրում և այլն)։

**Նյութատեխնիկական միջոցների պահպանման ստորաբաժանում՝**

ՀՀ կառավարության 10.09.2015թ. N 1033-Ն որոշման համաձայն Երևան քաղաքի Հաղթանակի 2-րդ փողոցի 79 հասցեում գտնվող շինությունները և դրանց զբաղեցրած, օգտագործման ու սպասարկման համար անհրաժեշտ հողատարածքը անհատույց, անժամկետ օգտագործման իրավունքով ամրացվել է Կազմակերպությանը՝ շարժական գույքի պահառության աշխատանքների կազմակերպման նպատակով։

Պահառության աշխատանքները կազմակերպվում է «Պետական սեփականություն հանդիսացող և պետական ոչ առևտրային կազմակերպությունների սեփականությունը հանդիսացող գույքի օտարման (վաճառքի), օտարման (վաճառքի) մրցույթի և աճուրդի կազմակերպման ու անցկացման կարգերը սահմանելու և Հայաստանի Հանրապետության կառավարության 2003 թվականի հունիսի 13-ի N 882-ն որոշումն ուժը կորցրած ճանաչելու մասին» ՀՀ կառավարության 2021 թվականի ապրիլի 15-ի N 587-Ն որոշման և «Պետական մարմինների տիրապետմանը և օգտագործմանը հանձնված (ամրացված), կազմակերպություններին, ընկերություններին և հիմնադրամներին անհատույց օգտագործման իրավունքով տրամադրված պետական սեփականություն հանդիսացող շարժական գույքի պահառության» ՀՀ տարածքային կառավարման և ենթակառուցվածքների նախարարի 2021 թվականի հունիսի 08-ի N 29-Լ հրամանով հաստատված Պահառության կարգի դրույթներով:

**Աճուրդի կազմակերպման բաժին՝**

Հայաստանի Հանրապետության կառավարության որոշումներով և Պետական գույքի կառավարման կոմիտեի նախագահի հրանաններով Կազմակերպության կողմից կատարվում է պետական գույքի մասնավորեցման, օտարման, ինչպես նաև վարձակալության իրավունքի տրամադրման աճուրդների կազմակերպում և անցկացում:

Պետական գույքի մասնավորեցման աճուդների կազմակերպումը իրականացվում է՝ ղեկավարվելով «Պետական գույքի մասնավորեցման (սեփականաշնորհման) մասին» Հայաստանի Հանրապետության օրենքի 14-րդ հոդվածով սահմանված Հայաստանի Հանրապետության կառավարության 1998 թվականի հունիսի 25-ի N 387 որոշմամբ հաստատված «Պետական գույքի աճուրդով մասնավորեցման» կարգով, Հայաստանի Հանրապետության կառավարության որոշումներով և այլ իրավական ակտերով։

Պետական գույքի օտարման աճուրդների կազմակերպումը իրականացվում է՝ ղեկավարվելով «Սակարկությունների մասին» Հայաստանի Հանրապետության օրենքով, Հայաստանի Հանրապետության կառավարության 2021 թվականի ապրիլի 15-ի «Պետական սեփականություն հանդիսացող և պետական ոչ առևտրային կազմակերպությունների սեփականությունը հանդիսացող գույքի օտարման (վաճառքի), օտարման (վաճառքի) մրցույթի և աճուրդի կազմակերպման ու անցկացման կարգերը սահմանելու և Հայաստանի Հանրապետության կառավարության 2003 թվականի հունիսի 13-ի N 882-ն որոշումն ուժը կորցրած ճանաչելու մասին» N 587-Ն որոշմամբ հաստատված կարգով և ոլորտը կարգավորող այլ նորմատիվ իրավական ակտերով։ Նշված որոշման համաձայն աճուրդի կազմակերպումը և իրականացումը վերապահված է Կազմակերպությունը։

Պետական գույքի վարձակալության իրավունքի տրամադրման աճուրդների կազմակերպումը իրականացվում է՝ ղեկավարվելով «Սակարկությունների մասին» Հայաստանի Հանրապետության օրենքով, Հայաստանի Հանրապետության կառավարության 2020 թվականի հունիսի 4-ի «Պետական գույքի վարձակալության տրամադրման, Հայաստանի Հանրապետության կառավարության 2000 թվականի նոյեմբերի 9-ի N731, 2001 թվականի փետրվարի 22-ի N125 և 2013 թվականի հոկտեմբերի 3-ի N1106-Ն որոշումներն ուժը կորցրած ճանաչելու մասին» N 914-Ն որոշմամբ հաստատված կարգով և ոլորտը կարգավորող այլ նորմատիվ իրավական ակտերով։ Նշված որոշման համաձայն աճուրդի կազմակերպումը և իրականացումը ևս վերապահված է Կազմակերպությունը։

2. **ՈԼՈՐՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԹԻՐԱԽՆԵՐԸ**

Սույն հայտի 1-ին բաժնում նշված գործառույթների իրականացման նպատակներն են պետական սեփականություն հանդիսացող գույքի կառավարման (ներառյալ՝ տիրապետման, օգնագործման ու տնօրինման) առավել արդյունավետության ու թափանցիկության ապահովումը , ներդրումային ծրագրերի խթանումը , դրա արդյունքում ՀՀ պետական բյուջե մուտքագրվող գումարների ավելացումը և լրացուցիչ աշխատատեղերի ստեղծման հնարավորությունների ընձեռնում.

1. **ՈԼՈՐՏԱՅԻՆ ԾԱԽՍԱՅԻՆ ԾՐԱԳՐԵՐԸ ԵՎ ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ**

*Ոլորտային քաղաքականության նպատակների և թիրախների ապահովման նպատակով*

*ՄԺԾԾ ժամանակահատվածում իրականցվող վերը նշված հիմնական ծախսային ուղղությունները միմյանց նկատմամբ գերակայություններ չունեն, քանի որ բոլոր էլ գրեթե հավասար կարևոր են վերջնական նպատակներին հասնելու համար*

1. **ՈԼՈՐՏԱՅԻՆ ԾԱԽՍԵՐԻ ԳՆԱՀԱՏԱԿԱՆԸ**

*ՄԺԾԾ ժամանակահատվածում Գույքի գնահատման և աճուրդի կենտրոն պետական ոչ առևտրային կազմակերպության կողմից իրականացվող ընդհանուր ըստ միջոցառումների*

| *Միջոցառում* | *Ծրագիր 1079* | **2025թ (հազ. դրամ)** | **2026թ (հազ. դրամ)** | **2027թ (հազ. դրամ)** | *Ծրագրի/միջոցառման*  *գործունեության սկիզբը* | *Ծրագրի/միջոցառման նախատեսվող ավարտը* |
| --- | --- | --- | --- | --- | --- | --- |
|  | *Պետական գույքի կառավարում* | *499,757․4* | *499,757․4* | *499,757․4* | *2002թ,* | *Անժամկետ* |
| *11003* | *Պետական գույքի հաշվառման, գույքագրման, գնահատման, անշարժ գույքի պահառության, սպասարկման աշխատանքների, և աճուրդների իրականացման ծառայություններ* | 468,777.4 | 468,777.4 | 468,777.4 | *2002թ,* | *Անժամկետ* |
| *11015* | *Շարժական գույքի պահառության կազմակերպում* | *33.980.0* | *35.500.0* | *35.500.0* | *2016թ,* | *Անժամկետ* |